CELEX: 32021D1172
Language: lt
Date: 1623974400000
Title: Tarybos sprendimas (ES) 2021/1172 2021 m. birželio 18 d. dėl Europos Sąjungos, Jungtinių Amerikos Valstijų, Islandijos ir Norvegijos Karalystės susitarimo dėl laiko apribojimų, taikomų orlaivių su įgula teikimo susitarimams, sudarymo Europos Sąjungos vardu

2021 7 19   
               
               
                  LT
               
               
                  Europos Sąjungos oficialusis leidinys
               
               
                  L 256/1
               
            
         TARYBOS SPRENDIMAS (ES) 2021/1172
         2021 m. birželio 18 d.
         dėl Europos Sąjungos, Jungtinių Amerikos Valstijų, Islandijos ir Norvegijos Karalystės susitarimo dėl laiko apribojimų, taikomų orlaivių su įgula teikimo susitarimams, sudarymo Europos Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 6 dalies antros pastraipos a punktu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:
         
                     (1)
                  
                  
                     pagal Tarybos sprendimą (ES) 2019/1580 (2) Europos Sąjungos, Jungtinių Amerikos Valstijų, Islandijos ir Norvegijos Karalystės susitarimas dėl laiko apribojimų, taikomų orlaivių su įgula teikimo susitarimams, (3) (toliau – Susitarimas) buvo pasirašytas 2019 m. rugpjūčio 27 d. su sąlyga, kad jis bus sudarytas vėliau. Susitarimas, kuris yra pridėtas prie Sprendimo (ES) 2019/1580 kartu su Konsultacijų memorandumu (4), laikinai taikomas nuo jo pasirašymo dienos;
                  
               
                     (2)
                  
                  
                     kaip numatyta bendroje deklaracijoje, kuri sudaro neatskiriamą Susitarimo dalį, ir Sprendime (ES) 2019/1580, Susitarimas, kuris buvo pasirašytas anglų kalba, taip pat buvo parengtas kitomis Sąjungos oficialiomis kalbomis ir tų papildomų teksto versijų kitomis kalbomis autentiškumas turi būti patvirtintas Šalims pasikeičiant laiškais;
                  
               
                     (3)
                  
                  
                     Susitarimas turėtų būti patvirtintas,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos vardu patvirtinamas Europos Sąjungos, Jungtinių Amerikos Valstijų, Islandijos ir Norvegijos Karalystės susitarimas dėl laiko apribojimų, taikomų orlaivių su įgula teikimo susitarimams, kurio neatskiriamą dalį sudaro bendra deklaracija. (5)
            
         
         
            2 straipsnis
            Tarybos pirmininkas Sąjungos vardu pateikia Susitarimo 7 straipsnio 1 dalyje nurodytą pranešimą (6).
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2021 m. birželio 18 d.
            
               
                  Tarybos vardu
               
               
                  Pirmininkas
               
               J. LEÃO
            
         
         
            (1)  2021 m. gegužės 18 d. pritarimas (dar nepaskelbta Oficialiajame leidinyje).
         
            (2)  2019 m. liepos 18 d. Tarybos sprendimas (ES) 2019/1580 dėl Europos Sąjungos, Jungtinių Amerikos Valstijų, Islandijos ir Norvegijos Karalystės susitarimo dėl laiko apribojimų, taikomų orlaivių su įgula teikimo susitarimams, pasirašymo Europos Sąjungos vardu ir laikino taikymo (OL L 245, 2019 9 25, p. 1).
         
            (3)  Susitarimas dėl laiko apribojimų, taikomų orlaivių su įgula teikimo susitarimams (OL L 245, 2019 9 25, p. 3).
         
            (4)  Konsultacijų memorandumą žiūrėti dokumente ST 11100/19 (http://register.consilium.europa.eu).
         
            (5)  Susitarimo tekstas buvo paskelbtas OL L 245, 2019 9 25, p. 3 kartu su sprendimu dėl pasirašymo.
         
            (6)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.